Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta" (KOM(2003) 220 lopullinen – 2003/0086 (COD))



Virallinen lehti nro C 234 , 30/09/2003 s. 0023 - 0024



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä annetun neuvoston asetuksen (EY) N:o 2236/95 muuttamisesta" (KOM(2003) 220 lopullinen - 2003/0086 (COD)) (2003/C 234/07) Neuvosto päätti 20. toukokuuta 2003 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -erityisjaosto antoi lausuntonsa 26. kesäkuuta 2003. Ainoa esittelijä oli Jan Simons. Euroopan talous- ja sosiaalikomitea hyväksyi 16. ja 17. heinäkuuta 2003 pitämässään 401. täysistunnossa (heinäkuun 16. päivän kokouksessa) seuraavan lausunnon yksimielisesti. 1. Johdanto eTEN-ohjelma on eEurope 2005 -toimintasuunnitelman ydin. Toimintasuunnitelma on puolestaan merkittävä osa Lissabonin strategiaa, jonka mukaan EU:sta pyritään tekemään vuoteen 2010 mennessä maailman kilpailukykyisin ja dynaamisin talousalue. eTEN-ohjelma on muotoiltu uudelleen, jotta siitä tulisi yksi eEurope 2005 -toimintasuunnitelman keskeisimmistä välineistä. Painopiste on eEurope-palvelujen käytännön toteuttamisella yleisen edun hyväksi. Alkuperäisen ohjelman sisällön kehittämistä on nyt tarkoitus jatkaa tarkistamalla rahoitusrakennetta. Yhteisön rahoitusosuuden enimmäismäärä on tällä hetkellä rajattu 10 prosenttiin kokonaiskustannuksista, hanketutkimusten rahoitus voi olla 50 prosenttia kokonaiskustannuksista. Komission saamat kokemukset osoittavat kuitenkin, että kyseinen rahoitusosuus on aivan liian alhainen, jotta edistettäisiin sähköisten palvelujen käyttöönottoa ja tarjottaisiin todellisia kannustimia ohjelman jatkamiseksi meneillään olevassa vaiheessa. Näin ollen komissio ehdottaa, että hankkeiden rahoituksen ylärajaa nostettaisiin 10 prosentista 30 prosenttiin. Korotus koskee vain sähköisten palvelujen ja sovellusten käyttöönottoa koskevia hankkeita. Tarkistus ei vaikuta eTEN-ohjelman kokonaisrahoituskehykseen. 2. Yleistä 2.1. Komissio ilmoitti jo eEurope 2005 -toimintasuunnitelmaan(1) sisältyneessä rahoitusta käsittelevässä jaksossa tekevänsä ehdotuksen, jonka mukaan eTEN-hankkeiden toteutusvaiheen rahoituksen ylärajaa korotettaisiin 10 prosentista 30 prosenttiin korotuksen kuitenkaan vaikuttamatta muihin TEN-ohjelmiin. 2.2. Komitealta on pyydetty lausuntoa kyseisestä ehdotuksesta, joka käsittää ainoastaan yhden sisällöllisen artiklan. 2.3. Komitea ei pidä ongelmallisena asetuksen 5 artiklan 3 kohdan muuttamista siten, että siihen lisätään virke "In the case of projects of common interest identified in Annex I to Decision 1336/97/EC [14], the total amount of Community aid granted under this regulation may reach 30 % of the total investment cost" ["Mikäli hanke voidaan katsoa kuuluvaksi päätöksen 1336/97/EY liitteessä I lueteltuihin yhteistä etua palveleviin hankkeisiin, tämän asetuksen nojalla myönnettävän yhteisön rahoituksen osuus voi olla enintään 30 % kokonaiskustannuksista"]. Komitea yhtyy täysin seuraaviin muutokselle esitettyihin perusteluihin. 2.3.1. eTEN-ohjelman uudelleensuuntaamisen myötä eEurope 2005 -toimintasuunnitelman painopiste siirtyy eEurope-palvelujen käytännön toteuttamiseen yleisen edun hyväksi. 2.3.2. Eri hankkeista tähän asti saatujen kokemusten perusteella on kuitenkin voitu todeta, että nykyisten rahoitusjärjestelyjen puitteissa hankkeiden toteuttaminen markkinoilla on vaikeaa. 2.3.3. Koska uuden televiestintähankkeen tutkimusvaiheeseen liittyy korkeita kustannuksia, joille on jo useimmiten määritelty tutkimusten rahoitusta koskeva 50 prosentin yläraja, ei käyttöönottovaiheen rahoittamiseen jää juuri ollenkaan varoja. 2.3.4. Komission mukaan 95 prosenttia rahoituksesta käytetään tutkimus- ja toteutettavuushankkeisiin ja 5 prosenttia käyttöönottohankkeisiin. Komission tavoitteena on saavuttaa vähintäänkin 50 prosentin suhde 50:een. Viidenteen puiteohjelmaan sisältyvistä tietoyhteiskunnan teknologioihin liittyvistä hankkeista(2) saatujen kokemusten vertailu osoittaa, että sähköisten palvelujen käyttöönotto edellyttää 30-40 prosentin rahoitusylärajaa. 2.3.5. Jotta voidaan varmistaa, että myönnettävä rahoitus todellakin edistää eEurope 2005 -toimintasuunnitelmalle asetettua tavoitetta, tuettavien hankkeiden määrää vähennetään nykyisestä ja jatkossa tuetaan konkreettisia hankkeita, joilla on mahdollisuudet tulla toteutetuiksi käytännössä ja joilla on näkyviä vaikutuksia markkinoihin. 2.4. Komitea huomauttaa kuitenkin, että yhteisön rahoitusosuudelle asetettava 30 prosentin yläraja poikkeaa Euroopan laajuisia liikenneverkkoja ja Euroopan laajuisia energiaverkkoja koskevista samankaltaisista muutoksista, joilla yläraja on nostettu 20 prosenttiin(3). Asian perustelu on jo mainittu kohdassa 2.3.4, ja komitea katsoo sen riittäväksi. 2.5. Komitea katsoo lisäksi, että tarkasteltavana olevan muutoksen ja Euroopan laajuisia liikenneverkkoja ja Euroopan laajuisia energiaverkkoja koskevan muutoksen arviointi tulisi suorittaa kohtuullisen ajan sisällä ja järjestää siten, että mikäli muutokset eivät toiveiden vastaisesti ole johtaneet tuloksiin, voimakkaasti uudenlaisen politiikan valinta on mahdollista kaikkien Euroopan laajuisten verkkojen osalta. Toisin sanoen tällöin on hylättävä Euroopan laajuisia verkkoja koskeva nykyinen rahoitusjärjestelmä ja sovellettava täysin toisenlaisia, ajan tasalle saatettuja ja vakaat tulevaisuudennäkymät tarjoavia menetelmiä. 3. Päätelmät Komitea kannattaa mahdollisuutta nostaa Euroopan laajuisille verkoille asetettuja tavoitteita olennaisesti tukevien yhteisön televiestintähankkeiden rahoitusosuutta 10 prosentista 30 prosenttiin kokonaiskustannuksista ja toivoo, että se nopeuttaa tavoitteiden saavuttamista. Mikäli myöhemmin kuitenkin osoittautuu, että näin ei ole tapahtunut, on harkittava toisenlaisia, ajan tasalle saatettuja ja vakaat tulevaisuudennäkymät tarjoavia rahoituspoliittisia menetelmiä. Bryssel 16. heinäkuuta 2003. Euroopan talous- ja sosiaalikomitean puheenjohtaja Roger Briesch (1) ETSK on laatinut aiheesta "eEurope loppuraportti 2002". (2) Euroopan yhteisön viidenteen ja kuudenteen tutkimuksen ja teknologian kehittämisen puiteohjelmaan (2002-2006) sisältyvä tietoyhteiskunnan teknologioita koskeva hanke, päätös N:o 1513/2002, EYVL L 232, 29.8.2002, s 1. (3) Euroopan laajuisia energiaverkkoja koskevat suuntaviivat, 18.7.2002, EYVL C 241, 7.10.2002; Euroopan laajuisia televerkkoja koskevat suuntaviivat, 29.5.2002, EYVL C 221, 17.9.2002; Euroopan laajuiset verkot/yhteisön rahoitustuen myöntämistä koskevat yleiset säännöt, 20.3.2002, EYVL C 125, 21.3.2002; Euroopan laajuiset verkot/tarkistus, 21.3.2002, EYVL C 125, 27.5.2002.